### NN 118/2021 (3.11.2021.), Izmjene i dopune Statuta Hrvatske komore dentalne medicine

HRVATSKA KOMORA DENTALNE MEDICINE

2039

Na temelju članka 44. stavka 1. Zakona o dentalnoj medicini (»Narodne novine« br. 121/03, 117/08, 120/09 i 46/21) te članka 27. točke 1. Statuta Hrvatske komore dentalne medicine (»Narodne novine« br. 44/04, 69/06, 24/08, 11/10, 28/15, 107/17 i 65/19), Skupština Hrvatske komore dentalne medicine (u daljnjem tekstu: Komora), uz suglasnost ministra zdravstva, na 24. sjednici održanoj 7. i 12. srpnja 2021. godine donosi

IZMJENE I DOPUNE STATUTA

HRVATSKE KOMORE DENTALNE MEDICINE

Članak 1.

U članku 1., članku 2. stavku 1., članku 7. stavku 3., članku 9. točkama 2., 3., 4., 12., 13., 15. i 16., članku 11. točki 6. i 8., članku 27. točki 3., članku 45. točki 12., članku 49. stavku 1., članku 57. točki 1. i 3., članku 70., članku 71. točki 1. i 2., članku 72., članku 80. stavku 1., članku 81. stavku 1., članku 82. i članku 83. stavku 3. točki 1. Statuta Komore (»Narodne novine« br. 44/04, 69/06, 24/08, 11/10, 28/15, 107/17 i 65/19), iza riječi »dentalni asistent«, u odgovarajućem broju i padežu, dodaju se riječi »i dentalni higijeničar«, u odgovarajućem broju i padežu.

Članak 2.

U članku 7. stavku 2. iza podstavka 3. Statuta Komore, dodaje se podstavak 4. koji glasi:

»: dentalni higijeničari koji obavljaju djelatnost dentalnih higijeničara na području Republike Hrvatske.«

Članak 3.

U članku 11. Statuta Komore dodaje se nova točka 4. koja glasi:

»4. vodi registar dentalnih higijeničara;«

Dosadašnje točke 4. – 9. postaju 5. – 10.

Članak 4.

Članak 12. Statuta Komore mijenja se i glasi:

»Pri Komori se ustrojavaju:

1. Strukovni razred dentalnih tehničara;

2. Strukovni razred dentalnih asistenata i dentalnih higijeničara.«

Članak 5.

U članku 18. stavku 1. Statuta Komore mijenja se točka 5. koja sada glasi:

» 5. Upravni odbor Strukovnog razreda dentalnih asistenata i dentalnih higijeničara.

Iza stavka 3. istoga članka, dodaje se stavak 4. koji glasi:

»Sjednice svih radnih tijela Komore mogu se održavati u živo, putem video-konferencija, izjašnjavanjem putem elektroničke pošte, odnosno korištenjem drugih tehnologija za održavanje sastanaka na daljinu.«

Članak 6.

U članku 20. stavku 1. Statuta Komore mijenja se točka 15. koja sada glasi:

»15. imenuje i razrješava po jednog člana Komore – dentalnog asistenta i dentalnog tehničara za člana Upravnog odbora Strukovnog razreda dentalnih asistenata i dentalnih higijeničara, odnosno potreban broj dentalnih asistenata i/ili dentalnih higijeničara prema ukupnom broju zastupljenosti svake struke;«

Iza točke 16. istog članka dodaje se nova točka 17. koja glasi:

»17. imenuje i razrješava jednog člana Komore za člana Izvršnog odbora Komore;«

Dosadašnje točke 17. – 22. postaju točke 18. – 23.

Članak 7.

U članku 25. stavku 2. Statuta Komore mijenja se podstavak 9. koji sada glasi:

» – predsjednika Upravnog odbora Strukovnog razreda dentalnih asistenata i dentalnih higijeničara;«

Članak 8.

U članku 27. Statuta Komore, iza točke 7. dodaje se nova točka 8. koja glasi:

»u slučaju da se prilikom određivanja najniže cijene dentalne usluge za pacijenta utvrdi nesukladnost između cijena dentalne tehnike i cijena dentalne medicine, Skupština će zatražiti od nadležnih tijela da u određenom roku usuglase i utvrde najniže cijene usluga«

Točke 8. – 20. istoga članka postaju točke 9. – 21.

Članak 9.

Naziv i glava 5. Statuta Komore mijenjaju se i glase:

»5. Upravni odbor strukovnog razreda dentalnih asistenata i dentalnih higijeničara.

Članak 40.

Članovi Upravnog odbora su:

– iz svakog područnog sjedišta Komore najmanje jedan član – dentalni asistent izabran na neposrednim i tajnim izborima propisanim općim aktom Komore,

– iz svakog područnog sjedišta Komore najmanje jedan član – dentalni higijeničar izabran na neposrednim i tajnim izborima propisanim općim aktom Komore,

– jedan član Komore iz redova dentalnih asistenata ili dentalnih higijeničara, odnosno potreban broj dentalnih asistenata i/ili dentalnih higijeničara prema ukupnom broju zastupljenosti svake struke, koje imenuje i razrješava predsjednik Komore.

Predsjednika i zamjenika predsjednika Upravnog odbora biraju između sebe članovi Upravnog odbora.

Predsjednik Upravnog odbora automatski je vijećnik Skupštine Komore.

Predsjednik Komore, zamjenik predsjednika Komore i glavni tajnik Komore sudjeluju u radu Upravnog odbora bez prava odlučivanja.

Članak 41.

Upravni odbor:

1. donosi opće akte i odluke koje se odnose isključivo na djelatnost dentalnih asistenata i dentalnih higijeničara;

2. donosi Poslovnik o radu Upravnog odbora;

3. predlaže dodjelu odličja Komore dentalnim asistentima i dentalnim higijeničarima;

4. usklađuje međusobne interese i rješava sporna pitanja između dentalnih asistenata i dentalnih higijeničara unutar područnih sjedišta Komore;

5. donosi odluku o povezivanju i suradnji Komore s drugim srodnim organizacijama dentalnih asistenata i dentalnih higijeničara;

6. zauzima stajališta i daje mišljenja o pitanjima vezanim uz djelatnost dentalnih asistenata i dentalnih higijeničara o kojima raspravlja Skupština;

7. donosi prijedloge i preporuke koji su od općeg značaja za obavljanje djelatnosti dentalnih asistenata i dentalnih higijeničara;

8. predlaže Skupštini Komore Kodeks etike i deontologije dentalnih asistenata i dentalnih higijeničara;

9. uz prethodnu suglasnost predsjednika Komore predlaže Izvršnom odboru Komore jednog dentalnog asistenta i jednog dentalnog higijeničara za svako povjerenstvo pri Komori propisano odredbama ovog Statuta;

10. uz prethodnu suglasnost predsjednika Komore predlaže jednog člana uredništva glasila Komore;

11. daje mišljenje na nacrte zakonskih i podzakonskih propisa te općih akata Komore u dijelu koji se odnosi na dentalne asistente i dentalne higijeničare;

12. po potrebi osniva radna tijela Upravnog odbora;

13. brine se o čuvanju i unapređivanju društvenog položaja i digniteta dentalnih asistenata i dentalnih higijeničara;

14. obavlja i druge poslove koji prema ovom Statutu, zakonu ili drugim općim aktima spadaju u njegov djelokrug.

Članak 42.

Sjednicu Upravnog odbora saziva i njome predsjedava predsjednik Upravnog odbora.

Upravni odbor mora se sazvati na zahtjev:

– predsjednika Komore;

– Nadzornog odbora;

– najmanje pet članova Upravnog odbora.

Članak 43.

Upravni odbor pravovaljano odlučuje ako je sjednici nazočno više od polovice njegovih članova.

Upravni odbor donosi odluke većinom glasova nazočnih članova Upravnog odbora.

Za svoj rad Upravni odbor odgovara Skupštini i predsjedniku Komore.«

Članak 10.

U članku 44. stavku 1. Statuta Komore, riječi »6 članova« zamjenjuje se s riječima »7 članova«.

U stavku 2. ovoga članka, iza podstavka 5. dodaje se novi podstavak 6. koji glasi:

» – član Komore kojeg imenuje predsjednik Komore;«

Dosadašnji podstavak 6. postaje podstavak 7.

Članak 11.

U članku 45. stavak 1. točka 5. mijenja se i glasi:

»uz prethodnu suglasnost predsjednika Komore i na prijedlog područnih sjedišta, Upravnog odbora strukovnog razreda dentalnih tehničara te Upravnog odbora strukovnog razreda dentalnih asistenata i dentalnih higijeničara imenuje i razrješava članove povjerenstava;«

Članak 12.

Članak 54. Statuta Komore mijenja se i glasi:

»Komora ima sljedeća Povjerenstva:

1. Povjerenstvo za stručno usavršavanje;

2. Povjerenstvo za etiku i deontologiju;

3. Povjerenstvo za dodjelu pomoći;

4. Povjerenstvo za obavljanje stručnog nadzora;

5. Povjerenstvo za mirenje;

6. Povjerenstvo za suradnju s osiguravajućim društvima;

7. Povjerenstvo za zaštitu prava pacijenata;

8. Povjerenstvo za osnivanje i preseljenje dentalnih ordinacija, dentalnih laboratorija, zdravstvenih ustanova i drugih pravnih osoba;

9. Povjerenstvo za specijalističku zaštitu dentalne medicine;

10. Povjerenstvo za privatnu praksu.

Za obavljanje svojih poslova predsjednik Komore, Skupština, Upravno vijeće i Izvršni odbor Komore mogu osim povjerenstava iz stavka 1. ovoga članka osnivati i druga povjerenstva.«

Članak 13.

Članak 55. stavak 1. Statuta Komore mijenja se i glasi:

»Povjerenstva u pravilu imaju pet članova koje imenuje i razrješava Izvršni odbor uz prethodnu suglasnost predsjednika Komore i na prijedlog područnih sjedišta, Upravnog odbora Strukovnog razreda dentalnih tehničara te Upravnog odbora Strukovnog razreda dentalnih asistenata i dentalnih higijeničara.«

Članak 14.

Članak 60. Statuta Komore mijenja se i glasi:

»Povjerenstvo za mirenje obavlja sljedeće poslove:

1. predlaže pokretanje postupka mirenja;

2. posreduje u sporazumnom rješavanju sporova između pacijenata i doktora dentalne medicine;

3. promiče sporazumno rješavanje sporova i postizanje nagodbe;

4. osigurava dostupnost i nepristranost izmiritelja po područnim sjedištima Komore;

5. obavlja ostale poslove predviđene Statutom te drugim općim aktima Komore.«

Članak 15.

Članak 62. Statuta Komore mijenja se i glasi:

»Povjerenstvo za zaštitu prava pacijenata obavlja sljedeće poslove:

1. predlaže normativna rješenja vezana uz zaštitu prava pacijenata;

2. prati i nadzire zaštitu prava pacijenata u obavljanju djelatnosti dentalne medicine;

3. obavlja ostale poslove predviđene Statutom te drugim općim aktima Komore.

Članak 16.

Članak 85. Statuta Komore mijenja se i glasi:

»Dentalnom asistentu i dentalnom higijeničaru koji je upisan u registar dentalnih asistenata odnosno registar dentalnih higijeničara, Izvršni odbor Komore izdat će dozvolu za rad.

Dozvolu za rad iz stavka 1. ovog članka, potpisuje odgovorna osoba ovlaštena za zastupanje Komore.

Dozvolom za rad dokazuje se stručna osposobljenost dentalnog asistenta i dentalnog higijeničara za obavljanje njihove djelatnosti prema uputama i nadzoru doktora dentalne medicine na području Republike Hrvatske.

Uvjete za izdavanje, obnavljanje i oduzimanje dozvole za rad propisuje općim aktom Komora.«

Članak 17.

Članak 89. Statuta Komore mijenja se i glasi:

»Prihodi i rashodi Komore određuju se u Financijskom planu (proračunu) koji donosi Skupština Komore.«

Članak 18.

Članci 93. i 95. Statuta Komore brišu se.

Članak 19.

Članak 96. Statuta Komore mijenja se i glasi:

»Ove izmjene i dopune Statuta stupaju na snagu osmoga dana od dana objave u Narodnim novinama.«.

Članak 20.

Članak 97. Statuta Komore briše se.

Članak 21.

Članak 98. Statuta Komore mijenja se i glasi:

»Do prvih predstojećih redovnih izbora za tijela Komore, funkciju članova Upravnog odbora Strukovnog razreda dentalnih asistenata i dentalnih higijeničara iz članka 11. ovih izmjena i dopuna Statuta (Glava 5. Statuta Komore), obavljat će dosadašnji članovi Strukovnog razreda dentalnih asistenata.«

Klasa: 011-02/21-01/03

Urbroj: 497-03/3-21-02

Zagreb, 12. srpnja 2021.

Predsjednik Komore
 prim. mr. sc. Hrvoje Pezo, dr. med. dent., v. r.